บริษัทลูกงานดี TIPCO ฟันกำไรปี 58 โตกว่า 14 เท่า!
TIPCO รับเต็มบริษัทลูกงานดี ฟันกำไรปี 58 โต 1,429% มาที่ 1.19 พันลบ. หลังบริษัทลูก TASCO โชว์กำไรปี 58 ทุบสถิติทะลุ 5 พันลบ.
23 ก.พ. 2559

บริษัท ทิปโก้ฟูดส์ จำกัด (มหาชน) หรือ TIPCO รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 1.19 พันล้านบาท หรือมีกำไรสุทธิ 2.4627 บาทต่อหุ้น เพิ่มขึ้น 1,429.7% จากช่วงเดียวกันของปีก่อนที่มีกำไรสุทธิ 77.69 ล้านบาท หรือมีกำไรสุทธิ 0.161 บาทต่อหุ้น โดยกำไรที่เพิ่มขึ้นในปี 58 สาเหตุหลักมาจากเงินลงทุนจากบริษัทร่วมเพิ่มขึ้น 932.72 ล้านบาท หรือเพิ่มขึ้น 320%
 
ขณะที่ก่อนหน้านี้มีการคาดการณ์ว่า TIPCO จะมีกำไรปี 58 ที่ประมาณ 1,300 ล้านบาท โตกว่า 1,500% รับอานิสงส์บริษัทลูก บริษัท ทิปโก้แอสฟัลท์ จำกัด (มหาชน) หรือ TASCO ทำกำไรปี 58 ทุบสถิติสูงถึง 5,078 ล้านบาท หลังขายยางมะตอยแน่น 2.3 ล้านตัน โดย TIPCO ถือหุ้นใน TASCO อยู่ 24%